open-index/open-wikipedia-markdown huggingface dataset:
אדריאן מורו

**אדריאן מורו** (בצרפתית: **Adrien Moreau**; 18 באפריל 1843 – 22 בפברואר 1906) היה צייר, פסל ומאייר צרפתי בנושאים היסטוריים.

## ביוגרפיה

מורו נולד בטרואה במרכז צרפת. הוא החל את הכשרתו האמנותית כשוליה אצל יצרן זכוכית, אך עזב לפריז כדי ללמוד באקול דה בו-ארט אצל  ואיזידור פיס. הוא הציג לראשונה בסלון פריז ב-1868, כפי שתואר על ידי חברו של האמן והמבקר, ג'וזף אוזאן, "הוא בין שורות הציירים הגדולים ביותר של הז'אנר העכשווי". לאחר הפסקה ביצירה שמקורה במלחמת צרפת-פרוסיה, הייתה זו יצירתו משנת 1873, "קונצרט חובבים בסטודיו של אמנים" שביססה את המוניטין שלו, ואמנותו זכתה לביקוש רב, במיוחד באמריקה.

הוא המשיך להציג עד סוף ימיו, וקיבל מדליית כסף ב-1876 על "מנוחה בחווה". הוא גם זכה במדליות כסף בתערוכות עולמיות של 1889 ו-1900 בפריז. מורו הפך לאביר לגיון הכבוד ב-1892.

מורו צייר בשמן ובצבעי מים, ובמהלך חייו התפרסם בזכות התיאורים ההיסטוריים שלו של המעמדות העליונים הצרפתיים במאות האחרונות, אם כי באותה מידה שלט בציורי נוף ז'אנריים שהציגו איכרים וחיי היומיום שלהם. הוא סיפק איורים וציורים בצבעי מים לספרים של סופרים כמו וולטייר, ויקטור הוגו, ואונורה דה בלזק. הוא גם כתב ספר על תולדות משפחתו בשם "Les Moreau" (1893).

הוא מת בפריז בשנת 1906. יצירותיו מוצגות במוזיאונים בקרקסון, נאנט וטרואה. בשנת 1996, יצירתו "רקדן צועני" נמכרה ביותר מ-260,000 אירו במכירה פומבית, בעוד שבאמריקה, באפריל 2010, "קונצרט חובבים" נמכרה יותר מ-70,000 דולר.

## גלריה

 File:RETURN FROM MARKET.jpg|חזרה מהשוק
File:The grape harvest (unknown date), by Adrien Moreau.jpg|הבציר
File:The carnival procession.jpg|הקרנבל
File:Adrien Moreau Soldaten bei einer jungen Markthändlerin auf der Rast.jpg|חיילים בשוק דרכים


## קישורים חיצוניים

* 

## הערות שוליים

קטגוריה:ציירים צרפתים
קטגוריה:צרפתים שנולדו ב-1843
קטגוריה:צרפתים שנפטרו ב-1906
סוורקר יוראנסון

**סוורקר יוהאן אולוף יוראנסון** (בשוודית: **Sverker John Olof Göranson**; נולד ב-3 במאי 1954) הוא גנרל שוודי בדימוס אשר שימש כמפקד העליון (מקביל לרמטכ"ל) ה-11 של צבא שוודיה.

## ביוגרפיה
יוראנסון נולד בלונד ב-3 במאי 1954. הוריו היו מורים, ובשל עבודתם, עברה המשפחה לקריסטיאנסטד. הוא סיים את לימודיו ב-1973 ושנה לאחר מכן החל ללמוד באוניברסיטת צ'למרס לטכנולוגיה. במקביל, הוא התגייס לצבא שוודיה ולמד בבית הספר למועמדים לחיל השריון. בין 1975-1977 הוא למד באקדמיה הצבאית קרלברי בסטוקהולם, והוכשר כמדריך שריון. בין השנים 1987–1989 הוא שימש כקצין מטה באזור הצבאי הדרומי. בין 1993-1994 הוא למד במכללת הפיקוד והמטה של צבא ארצות הברית בפורט ליונוורת', קנזס. הוא היה אחד הסטודנטים הזרים הבולטים במכללה, ומאוחר יותר אף נכנס להיכל התהילה הבינלאומי שלה. לאחר מכן נשלח לבוסניה והרצגובינה כמפקד הגדוד הנורדי של כוח ההגנה של האו"ם. ב-1996 הוא חזר לשוודיה ומונה למפקד בריגדת סקניה הדרומית. ב-1997 מונה למפקד בריגדה במשמר המלכותי, ובשנת 2000 נשלח לארצות הברית כנספח צבאי. ב-24 במרץ 2009 הוא מונה למפקד העליון (מקביל לרמטכ"ל) של הצבא השוודי. הוא כיהן בתפקיד עד 30 בספטמבר 2015.

## קישורים חיצוניים

* סוורקר יוראנסון

## הערות שוליים

קטגוריה:גנרלים שוודים
קטגוריה:המפקד העליון של הכוחות המזוינים של שוודיה
קטגוריה:אנשי צבא בשירות האומות המאוחדות
קטגוריה:שוודים מעוטרי אות לגיון ההצטיינות
קטגוריה:מפקדים בלגיון הכבוד
קטגוריה:שוודים שנולדו ב-1954
בונדי לוי

**בונדי לוי** (נולד ב-14 בינואר 1944) הוא בדרן, שחקן ושדרן רדיו ישראלי.

## ביוגרפיה
לוי נולד במצרים בשנת 1944. בתקופת ילדותו נפטר אביו מסרטן, ואמו נפטרה כמה חודשים לאחר מכן עקב סיבוך רפואי בלידתה של אחותו, אשר נפטרה גם היא בגיל שנה. בגיל חמש נלקח לפנימייה נוצרית, עד שמשפחתה של אביו איתרה אותו. בגיל 13 עלה לישראל עם ארגון עליית הנוער, והתגורר בכפר הנוער מאיר שפיה.

בשנת 1962 שיחק בהצגה אמיל והבלשים בהבימה בתפקיד אלכס הגדול. בתקופה זו גם היה בדרן ומנחה על במות בידור שונות ברחבי הארץ. בשנת 1971 גילם את יורם בסרט "פישקה במילואים". בשנת 1972 החל לעבוד באולפני סרטי הבירה בירושלים, שם הפיק וביים תוכנית של שירי אהבה ובידור ששודר בערוץ הראשון. בשנות השמונים נודע בעיקר בארגון משחקי בינגו בעיר ירושלים.

החל משנת 1997 עבד לוי ברדיו ירושלים כשדרן, עיתונאי וכן תקופה כמנהל התוכניות של התחנה. שידר תוכנית מוזיקה בשם "בקצב הזמן", שהוקדשה למוזיקה משנות ה-50–80. בשנים 2005–2009 שידר (לצדה של שמירה אימבר) תוכנית יומית ברדיו ירושלים בשם "ת.ד 101", שעסקה בפניות ותלונות הציבור וכן תמיכה לקהילה.

## חיים אישיים
אשתו הראשונה, הדסה מליחי, נפטרה ממחלת הסרטן. לזוג נולדו בן ובת (ענבל לוי רהב). בשנת 1989 התחתן עם אשתו השנייה, רונית, ונולד להם בן.

## קישורים חיצוניים

* 

## הערות שוליים

קטגוריה:שדרני רדיו ישראלים
קטגוריה:ישראלים ילידי מצרים
קטגוריה:בוגרי כפר הנוער מאיר שפיה
קטגוריה:ישראלים שנולדו ב-1944
צופית המלכיט

**צופית המלכיט** (שם מדעי: *Nectarinia johnstoni*) היא מין של עוף ממשפחת הצופיתיים החיה באפריקה הטרופית במדינות: הרפובליקה הדמוקרטית של קונגו, קניה, מלאווי, רואנדה, טנזניה, אוגנדה וזמביה. אף שטווח מחייתה קטן הצופית נפוצה בטבע ואיננה בסכנת הכחדה.

## תיאור
הצופית בעלת דו-צורתיות זוויגית כשהזכרים גם גדולים וגם מפוארים יותר מהנקבות. הזכרים מגיעים לאורך של עד 25.5 עד 30.5 ס"מ והם גדילי חזה שאורכם עד 10 מ"מ. הנקבות מגיעות לאורך 14 עד 15 ס"מ. הזכרים בעלי נוצות כחולות בוהקות והחלקים העליונים בעלי גוון ירוק-מתכתי, אם כי מרחוק הם נראים שחורים. הם בעלי זנב וכנפיים ארוכים ושחורים ובקצה הזנב גדילים ארוכים. מתחת לכנפיהם ישנם גדילים בצבע אדום העוזרים למשוך נקבות והם נראים רק במעוף. הנקבות לעומת הזכרים חומה-אפורה עם זנב חום כהה וכתמים כהים. גם לנקבה ציצות מתחת לכנפיה, אך הם קטנים יותר וצבעם אדום-כתום יותר. לצעירים חסרים הגדילים של הבוגרים והם דומים לנקבות.

תפוצת הצופית היא ביערות ושיחיות טרופיים וסובטרופיים הרריים במרכזה של אפריקה, ביניהם בהר קניה, הר אלגון, הר מרו, רכס רוונזורי, קילימנג'רו ובמכתש נגורונגורו ועוד, לרוב בגובה 3,000 עד 4,500 מטרים. היא מעופפת סמוך לענפים הנמוכים ובהם ניזונה מצוף פרחים כמו *Lobelia* במינים הגדולים וכן מצמחים נמוכים יותר כמו פרוטיאה ועוד והיא מגוונת את התזונה בחרקים.

## תת-מינים
ידועים 5 תת-מינים של הצופית:
* Nectarinia johnstoni dartmouthi
* Nectarinia johnstoni itombwensis
* Nectarinia johnstoni johnstoni
* Nectarinia johnstoni nyikensis
* Nectarinia johnstoni salvadori

## קישורים חיצוניים

## הערות שוליים

קטגוריה:טקסונים שתוארו בידי ג'ורג' ארנסט שלי
קטגוריה:בעלי חיים שתוארו ב-1885
קטגוריה:צופיתיים
קטגוריה:אוגנדה: עופות
קטגוריה:טנזניה: עופות
הבחירות הפרלמנטריות ביוון (יוני 2023)

בחירות בזק ל-300 מושבי הפרלמנט ההלני שביוון נערכו ב-25 ביוני 2023. בחירות הבזק נערכו ביוזמת ראש הממשלה קיריאקוס מיצוטאקיס לאחר ששום מפלגה לא הצליחה להשיג רוב בבחירות שנערכו חודש קודם לכן. זאת למרות שמפלגת הימין-מרכז שלו "דמוקרטיה חדשה" התחזקה משמעותית.

בניגוד לבחירות במאי, ההצבעה ביוני בוצעה בשיטת הבונוס להשגת רוב קואליציוני, מה שאמור להגדיל את הסיכוי להרכבת ממשלת רוב. ב-25 במאי 2023, כנדרש בחוקת יוון, מינתה הנשיאה קתרינה סקלארופולו את יואניס סארמס לראש ממשלה זמני עד להרכבת הממשלה הבאה לאחר הבחירות.

כ-9.98 מיליון אזרחים היו זכאים להצביע, מתוכם אחוז ההצבעה עמד על כ-52.84%.

## מערכת הבחירות
בינואר 2020, זמן קצר לאחר שחזרה לשלטון בבחירות הפרלמנטריות ביוון, "דמוקרטיה חדשה" (שתמיד הייתה חסידה של בונוס מושבים מאז 1974), העבירה חוק להחזרת הבונוס למפלגות הגדולות. לפי החוק, המפלגה הגדולה שקיבלה לפחות 25% מהקולות תקבל 20 מושבים נוספים, עם מושב אחד נוסף לכל חצי אחוז מעל 25%, עד למקסימום של 50 מושבים נוספים ב-40% (או יותר) מהקולות. לאחר מתן הבונוס, מתחילה החלוקה היחסית עבור המושבים הנותרים, שיכולה לנוע בין 250 אם מפלגה אחת צברה לפחות 40%, ל-300 אם אף מפלגה לא הגיעה ל-25%. חוק זה נכנס לתוקף לראשונה בבחירות שביוני 2023.

חוק משנת 2019 העניק זכות הצבעה ליוונים מחוץ למדינה שהתגוררו כשנתיים ביוון במהלך 35 השנים הקודמות ושהגישו החזר מס במהלך שנת הבחירות או בשנה הקודמת. מצביעים מחו"ל בוחרים בקלפי מפלגה, מבלי לבחור את מועמדיה. ביוון ישנה חובת הצבעה שאינה נאכפת בפועל.

## תוצאות

לאחר ניצחון מפלגתו בבחירות, חזר קיריאקוס מיצוטאקיס לתפקיד ראש ממשלת יוון.

## קישורים חיצוניים

## הערות שוליים

2023
קטגוריה:2023 בפוליטיקה
קטגוריה:2023 ביוון
יוון
Snacks (Supersize)

***Snacks (Supersize)*** הוא אלבום האולפן הראשון של הדי ג'יי והמפיק המוזיקלי הבריטי, ג'קס ג'ונס, שיצא ב-6 בספטמבר 2019 בהוצאת חברות התקליטים פולידור רקורדס ויוניברסל מיוזיק גרופ. האלבום מהווה הרחבה למיני-אלבום הראשון של ג'קס ג'ונס, *[[Snacks]]*.

## רשימת שירים

## מיקומי שיא

## קישורים חיצוניים

## הערות שוליים

קטגוריה:אלבומי בכורה מ-2019
קטגוריה:אלבומים באנגלית
קטגוריה:אלבומי אלקטרופופ
קטגוריה:אלבומי חברת יוניברסל מיוזיק גרופ
קטגוריה:אלבומי חברת פולידור רקורדס
סמלים של מנצ'סטר

העיר מנצ'סטר בצפון מערב אנגליה מיוצגת באופן מסורתי על ידי סמלים מגוונים. רוב הסמלים נלקחים הישר מסמלים הרלדיים הכלולים בהישג הרלדי הרשמי של העיר, אשר אומץ רשמית כאשר רובע מנצ'סטר קיבל מעמד של עיר ב-1842. המוטיב של דבורת הפועלים נמצא בשימוש נרחב כדי לייצג את העיר כסמל לתעשייה.

הדבורה במונחים הרלדיים מייצגת תעשייה יעילה. עד היום משמשת הדבורה לעיתים קרובות כ הם אזכורים ללנקשייר.

האנטילופה ההרלדית הלבנה עם השרשרת שלה מייצגת את תעשיות ההנדסה. כתר האריה הוא טירה, אזכור למבצר הרומי העתיק של קאסלפילד. הוורדים האדומים שכל אחד מהם עונד על כתפיו הם אזכורים ללנקשייר.

## קישורים חיצוניים

## הערות שוליים

קטגוריה:הממלכה המאוחדת: סמלים
קטגוריה:מנצ'סטר
תומאזו בלדנצי

**טומאסו בלדנצי** (איטלקית: Tommaso Baldanzi; נולד ב-23 במרץ 2003) הוא כדורגלן איטלקי המשחק בעמדת הקשר ההתקפי בגנואה..

## קריירה
טומאסו בלדנצי נולד בעיר פוג'יבונסי וגדל בעיר קסטלפיורנטינו. הוא החל לשחק כדורגל בגיל שש במועדון המקומי ובגיל שמונה הוא הצטרף למחלקת הנוער של אמפולי, שבה התקדם במהלך השנים ואף זכה בליגה האיטלקית עד גיל 16 בשנת 2019.

ב-28 באוקטובר 2020, הוא ערך את הופעת הבכורה המקצועית שלו באמפולי, כאשר נכנס כמחליף בניצחון 4–2 בקופה איטליה מול בנוונטו. במשחק זה, הוא העניק בישול לשער האחרון במשחק של לאונרדו מנקוסו. באותה העונה, הוא עזר לקבוצת הנערים של אמפולי לזכות באליפות איטליה עד גיל 19.

בעונת 2021/2022, לאחר שהופיע בליגת האלופות לנוער של אופ"א, הועבר בלדנצי רשמית לנבחרת הבוגרת. הוא רשם את הופעת הבכורה שלו בסרייה א' ב-22 במאי 2022, כשהחליף את פטריק קוטרונה בדקה ה-74 בניצחון 0–1 נגד אטאלנטה. ב-31 באוגוסט 2022, הוא כבש את השער המקצועי הראשון שלו בתיקו 1-1 בליגה נגד הלאס ורונה.

ב-1 בפברואר 2024 חתם בלדנצי ברומא תמורת 10 מיליון יורו.

בינואר 2026 הושאל לקבוצת גנואה והתאחד עם מאמנו לשעבר ברומא, דניאלה דה רוסי.

## קישורים חיצוניים

## הערות שוליים

קטגוריה:כדורגלנים איטלקים
קטגוריה:קשרי כדורגל איטלקים
קטגוריה:כדורגלני אמפולי
קטגוריה:כדורגלני רומא
קטגוריה:איטלקים שנולדו ב-2003
ליאם דלאפ

**ליאם רורי דלאפ** (באנגלית: **Liam Rory Delap;** נולד ב־8 בפברואר 2003) הוא כדורגלן אנגלי המשחק בעמדת החלוץ בצ'לסי מהפרמייר ליג.

## קריירה
דלאפ החל את דרכו באקדמיה של דרבי קאונטי, ממנה עבר למנצ'סטר סיטי בשנת 2019. בתקופה זו זומן לנבחרות הצעירות של אנגליה. ב-24 בספטמבר 2020, רשם את הופעת הבכורה שלו בקבוצה הבוגרת במשחק מול בורנמות' בגביע הפוטבול ליג, שבו הבקיע את שערו הראשון. דלאפ גם שיחק במשחקי הליגה ובליגת האלופות, אולם לא שותף בהרכב למשחק הגמר של גביע הפוטבול ליג, שמנצ'סטר סיטי זכתה בו. בעונת 2021/2022, הוא חתם חוזה חדש לשלוש שנים, אך סבל מפציעה ברגלו. הוא החמיץ את המשחקים הראשונים של העונה בליגת האלופות, בליגה האנגלית ובגביע הפוטבול ליג, שבו הפסידה מנצ'סטר סיטי 0–1 ללסטר סיטי. לאחר שחתם חוזה חדש עד 2026, דלאפ חזר לשחק בחודש פברואר 2022, והשתתף עם המועדון בכל המסגרות. באוגוסט 2022 הוא הושאל לסטוק סיטי, שבמדיה כבש שלושה שערים ב-23 משחקים. בינואר 2023 הוא חזר למנצ'סטר סיטי, ומיד הושאל שוב, הפעם לפרסטון נורת' אנד. ביולי 2023 הוא המשיך את מסע ההשאלות שלו והושאל להאל סיטי.

## חיים אישיים
ליאם דלאפ הוא בנו של שחקן העבר רורי דלאפ , אשר ששיחק בעמדת הקישור במספר קבוצות באנגליה ובין השאר שיחק בנבחרת אירלנד ושימש כעוזר המאמן של רובי קין במכבי תל אביב בעונת 2023/2024.

## תארים
;צ'לסי
* גביע העולם למועדונים: 2025

## קישורים חיצוניים

## הערות שוליים

קטגוריה:כדורגלנים אנגלים
קטגוריה:חלוצי כדורגל אנגלים
קטגוריה:כדורגלני מנצ'סטר סיטי
קטגוריה:כדורגלני סטוק סיטי
קטגוריה:כדורגלני האל סיטי
קטגוריה:כדורגלני פרסטון נורת' אנד
קטגוריה:כדורגלני איפסוויץ' טאון
קטגוריה:אנגלים שנולדו ב-2003
ניגון לי"ב–י"ג תמוז

**ניגון לי"ב–י"ג תמוז** הוא ניגון חב"ד ללא מילים אשר הולחן על ידי אהרון חריטונוב לכבוד י"ב בתמוז, תאריך שחרורו של רבי יוסף יצחק שניאורסון, האדמו"ר השישי של חסידות חב"ד.

## רקע
### מאסרו ושחרורו של יוסף יצחק שניאורסון

בשנת 1927 נאסר רבי יוסף יצחק שניאורסון, האדמו"ר השישי של חסידות חב"ד על ידי הג.פ.או. ודינו נגזר למוות ללא משפט.

לאחר לחצים בינלאומיים בוטל בתחילה עונש המוות והומר לעונש גלות, עד שבתאריך י"ב בתמוז תרפ"ז (12 ביולי 1927) הודיעו לו על שחרורו גם מגלות זו. עקב חג מקומי התבצע השחרור ביום למחרת, י"ג בתמוז. יומיים אלה נקבעו בקרב חסידי חב"ד כחג.

### הניגון
הניגון הולחן על ידי אהרון חריטונוב, שוחט ובעל מנגן בעיירה מיקולאייב שבאוקראינה, לכבוד חג גאולת רבו יוסף יצחק שניאורסון. הוא נכלל בתור ניגון נ"ו בספר הניגונים חב"ד, ועל פי מחבר ספר הניגונים, שמואל זלמנוב, הוא מתאר מסירות נפש למען האלוהים ולתורתו.

## ביצועים מוזיקליים
בתחילת שנות ה-60 של המאה ה-20 הופיע הניגון באלבום "ניגוני חב"ד 13" של ניח"ח בביצוע זלמן ברונשטיין. בשנת 2010 הופיע באלבום "עצם הנשמה 1" של הזמר הישראלי יאיר כלב. ב-2011 בוצע הניגון על ידי הזמר גיל עקיביוב כחלק מאלבום האולפן השלישי שלו, "חדווא דניגונא", וביולי 2016 בוצע על ידי הזמר שמחה פרידמן ולייבלה ליפסקר,

## ראו גם
* פדה בשלום

## קישורים חיצוניים
* 
* 

## הערות שוליים

קטגוריה:ניגוני חב"ד
משחקי החוף העולמיים

**משחקי החוף העולמיים של ANOC** (באנגלית: **ANOC World Beach Games**) הם אירוע עולמי של תחרויות ספורט המאורגנים על ידי איגוד הוועדים האולימפיים הלאומיים . המשחקים מתקיימים מדי שנתיים בשנים אי זוגיות, תוך התמקדות בענפי ספורט ימי וספורט חוף לא-אולימפיים, וקהל היעד העיקרי שלו הוא בני 15 עד 35. האירוע נערך לראשונה בשנת 2019 בדוחה, קטר.

## היסטוריה
משחקי החוף העולמיים הוכרזו באוקטובר 2013 כפרויקט משותף בין ANOC ו-SportAccord, האגודה הכללית לפדרציות הספורט הבין-לאומיות, בהשראת הצלחת משחקי החוף האסיאתיים שנערכו לראשונה חמש שנים קודם לכן. בתוכניות המקוריות המשחקים היום אמורים להיות אירוע דו-שנתי עם 20–25 תחרויות וכ-5,000 ספורטאים מכל 206 הוועדים האולימפיים הלאומיים, בעלות של 135 מיליון דולר אמריקאי, והוא אושר בעצרת הכללית של ANOC בבנגקוק, תאילנד בנובמבר 2014.

עם זאת, היחסים בין SportAccord ו-ANOC התפוגגו במהירות, והראשונה הודיעה באופן חד-צדדי באפריל 2015 שסוצ'י, רוסיה תארח את המהדורה הראשונה של המשחקים ללא כל מעורבות של ANOC, שחשפה תוכניות לגרסה עצמאית משלה. זמן קצר לאחר מכן קרסה התוכנית של SportAccord והותירה את ANOC כארגון הבלעדי שמקדם את האירוע. ANOC פתחה את תהליך הגשת מכרזי האירוח ביולי.

באוקטובר 2015 אושרה סן דייגו, קליפורניה, ארצות הברית, כמארחת מהדורת הבכורה, שהייתה אמורה להתקיים ב-2017, בישיבת העצרת הכללית של ANOC בוושינגטון די. סי. באוגוסט 2016 נדחו המשחקים ל-2019 כדי לאפשר ל"בעלי עניין לספק את האירוע הטוב ביותר האפשרי" ולתת לוועדים הלאומיים את "הזמן האופטימלי להכין את הספורטאים שלהם". היקף האירוע הצטמצם במידה ניכרת לקראת המועד החדש לכ-15 ענפים בעלות מופחתת של כ-40 מיליון דולר, אך במאי 2019, חמישה חודשים בלבד לפני שהיה אמור להתחיל, הוזז האירוע מסן דייגו לאחר שהוועדה המארגנת המקומית לא הצליחה לגייס את ההון הדרוש להוצאת האירוע לפועל. בתוך שבועות הועברו המשחקים לדוחה, בירת קטר, לאחר שנחתמה עסקה עם ממשלת קטר על מנת להבטיח מימון, ולמרות מסגרת הזמן הקצרה של ארבעה חודשים המשחקים יצאו לדרך בצורה תקינה. בראש טבלת המדליות עמדה ספרד עם 10 (7 זהב, 1 כסף ו-2 ארד), אחריה ברזיל במקום השני עם 12 (5, 4, 3) ובמקום השלישי ארצות הברית (4 מדליות זהב ו-4 ארד).

הגשת המכרזים למהדורה השנייה של המשחקים, שהייתה צפויה להתקיים ב-2021, נפתחה בינואר 2020. עם זאת, במאי 2020 החליטה ANOC לדחות את המשחקים ל-2023 בעקבות השפעת מגפת הקורונה על הספורט. ביוני 2020 הוכרז שהמשחקים יערכו בבאלי, אינדונזיה. עם זאת, ב-4 ביולי 2023 הודיעה אינדונזיה שלא תעביר את הכסף למארגנים והאירוע בוטל בשל הסמיכות לתאריך המתוכנן, 5 באוגוסט. אינדונזיה, שהכריזה כי לא תכניס את המשלחת הישראלית לשטחה בעקבות היעדר היחסים הדיפלומטיים בין המדינות, משכה את הצעתה ואיבדה אירוע ספורטיבי שני בתוך כמה חודשים, לאחר שאירוח גביע העולם בכדורגל עד גיל 20 - 2023 נלקח ממנה על ידי פיפ"א מאותה הסיבה.

## רשימת משחקי החוף העולמיים

## ענפים

## ישראל בתחרות
ישראל השתתפה בתחרות הראשונה בקטר, על אף שאין לשתיים יחסים דיפלומטיים, וייצגו אותה גיא פירר (סקי מים, נשא את דגל ישראל בטקס הפתיחה), יובל ספרא (שחייה במים פתוחים) ונמרוד מרקוס (טיפוס). בתחרות 2023 הייתה אמורה להשתתף רק נבחרת ישראל בכדורסל 3x3, אך המשחקים בוטלו.

## ראו גם
*משחקי העולם

## קישורים חיצוניים

*

## הערות שוליים

קטגוריה:תחרויות ספורט רב-ענפיות
קטגוריה:ספורט חופים
ידעתי שבסוף תברח

"**ידעתי שבסוף תברח**" הוא סינגל שהוקלט על-ידי הזמרת והיוצרת הישראלית שירה מרגלית. השיר יצא לאור ב-30 באפריל 2023 על-ידי חברת התקליטים עננה.

## רקע וכתיבה
השיר נכתב והולחן על-ידי מרגלית, בן שופן, יובל מעיין וים רפאלי - בן זוגה. מרגלית שיתפה כי השיר, בדומה לשירה הקודם "אחותי כבר לא סובלת אותך", נכתב בהשראת סיפור הפרידה שלה מהראפר טליס (טליסמאן).

השיר, שיצא לרגל הופעתה בפסטיבל ג'נסיס, נכנס לפלייליסט של גלגלצ, והיה בשיאו לשיר השביעי המושמע ביותר במצעד השבועי של מדיה פורסט.

## וידאו קליפ
הווידאו קליפ המלא שיצא עבור השיר בוים על-ידי יועד מור והועלה לערוץ היוטיוב של מרגלית ב-30 באפריל 2023. בקליפ ניתן לראות את מרגלית, לצד בן זוגה, ים רפאלי, שגם לקח חלק בכתיבת השיר.

נכון לספטמבר 2023, מונה הצפיות של הקליפ עומד על כ-320,000.

## מיקומי שיא

## קישורים חיצוניים
* סרטון השיר "ידעתי שבסוף תברח" באתר יוטיוב

## הערות שוליים

קטגוריה:שירים בעברית
קטגוריה:שירים שנכתבו על ידי יובל מעיין
קטגוריה:שירים שהולחנו על ידי יובל מעיין
קטגוריה:סינגלים בהוצאת עננה
עלי ג'י: הסרט

**עלי ג'י: הסרט** (באנגלית: **Ali G Indahouse**) הוא סרט קומדיה פוליטית בריטי-אמריקאי משנת 2002, המבוסס על תוכניתו של סשה ברון כהן "המופע של עלי ג'י". זהו הסרט הראשון מתוך ארבעה המבוסס על דמות מהמופע, והוא היחיד מביניהם שמבוסס על נרטיב בדיוני וללא אלמנט מוקומנטרי.

## עלילה
עלי ג'י (סשה ברון כהן) הוא צעיר בריטי המתגורר בסטיינס על התמזה. הוא מעריץ של תרבות הראפ השחורה ומדבר במבטא ג'מייקני מזויף. הוא מנהיג חבורת צעירים שאותה הוא מכנה "כנופיית מערב סטיינס". אויביו המושבעים הם "כנופיית מזרח סטיינס". בזמנו הפנוי, הוא מלמד ילדים צעירים "חכמת רחוב" במתנ"ס המקומי. לאחר שנודע לו שהמתנ"ס שלו מתוכנן להיסגר ולהיהרס, הוא מחליט לקשור את עצמו לגדר ולשבות רעב. בעקבות כך, הוא נקלע למאבק כוחות בין ראש הממשלה (מייקל גמבון) לסגן ראש הממשלה הערמומי דייוויד קרלטון (צ'ארלס דאנס). קרלטון משכנע את עלי ג'י לנסות להיבחר לבית הנבחרים הבריטי כנציג סטיינס. הוא משוכנע שהוא ייכשל בבחירות ויהפוך לבדיחה, ובעקבות כך יובך ראש הממשלה. עם זאת, נגד כל הסיכויים, עלי ג'י נבחר לבית הנבחרים. עד מהרה הוא זוכה באהדת הציבור הבריטי והופך לחביבו של ראש הממשלה. בעקבות כך, קרלטון מחליט לעשות הכול כדי להפיל אותו ואת ראש הממשלה יחד אתו.

## דמויות
* עלי ג'י (סשה ברון כהן) - צעיר בריטי מסטיינס שנבחר לבית הנבחרים.
* ראש הממשלה (מייקל גמבון) - פוליטיקאי ותיק ונחוש שמעוניין לשנות את סקרי דעת הקהל בבריטניה לטובתו, ומשתמש בעלי ג'י לשם כך. שמו אינו מוזכר לאורך כל הסרט.
* דייוויד קרלטון (צ'ארלס דאנס) - פוליטיקאי ערמומי ואכזרי שמעוניין להדיח את ראש הממשלה ולתפוס את מקומו.
* קייט הדג'ס (רונה מיטרה) - עוזרתו האישית של דייוויד קרלטון, ומסייעת לו במזימותיו.
* ג'ולי (קלי ברייט) - חברתו של עלי ג'י.
* ריקי C (מרטין פרימן) - חברו הטוב של עלי ג'י וחבר ב"כנופיה" שלו.
* חסן B (ריי פנטאקי) - אויבו המושבע של עלי ג'י. מנהיג "כנופיית מזרח סטיינס".

## קישורים חיצוניים

## הערות שוליים

קטגוריה:סרטי 2002
קטגוריה:סרטים בריטיים
קטגוריה:סרטי מארק מיילוד
דייוויס לאנד

[שמאל|ממוזער|מפה משנת 1750 של אזור [הקפיטניה חנרל של צ'ילה, בה משורטט גם האי "דייוויס לאנד".]]
**דייוויס לאנד**, (באנגלית: **Davis Land,** בתרגום חופשי: **ארץ דייוויס**), הוא שמו של אי תעתוע שהאמינו שהיה ממוקם באוקיינוס השקט, ליד דרום אמריקה. הוא נקרא על שמו של איש העסקים והפיראט האנגלי אדוארד דייוויס, שראה אותו לכאורה ב-1687 ותיעד את קיומו. האי מעולם לא נמצא שוב. לימים הועלתה סברה על ידי ויליאם דמפייר שזיהוי זה היה עשוי להיות החוף של טרה אוסטרליס אינקוגניטה.

## הגילוי
בשנת 1687 הבחין באי אדוארד דייוויס. דייוויס היה פיראט שביצע פשיטות על יישובים ספרדיים לאורך חופי מקסיקו, פרו וצ'ילה, בזמן שהפליג באוקיינוס השקט דרומה מאיי גלאפגוס לכיוון כף הורן. לפי הדיווח של דייוויס, הוא ראה אי חולי נמוך ומרחוק, גבעות המשתרעות לצפון-מזרח. דייוויס לא ניסה לחקור יותר, מאחר שהיה מעוניין יותר להמשיך את מסעו הביתה.

התגלית המשוערת של דייוויס – האי החדש, היה ממוקם לאורך קו הרוחב הדרומי של 27 עד 28 מעלות. באותו זמן רווחה הסברה כי ניתן למצוא זהב במקומות אחרים לאורך קו הרוחב הזה, ואכן מכרות זהב באי קופיאפו  שבשליטת ספרד, הנמצאים באותו קו רוחב, היו מוכרים באותו זמן. לכן, עם היוודע החדשות על ארץ דייוויס, מספר נווטים קיבלו הוראה לחפש אותו במסעותיהם. בשנת 1767 יצא החוקר הצרפתי ז'אן פרנסואה דה סורוויל מפונדיצ'רי בהודו הצרפתית למסע חקר ומסחר שאחת ממטרותיו הייתה לאתר את ארץ דייוויס ולהקים בה עמדת מסחר. הוא התעודד מהשמועות על הגילוי האחרון על ידי סמואל וואליס, על "אי עשיר, המיושב על ידי מתיישבים יהודים". למעשה, זו הייתה טהיטי, אבל הצרפתים עירבו את גילוי "הארץ של וואליס" עם ארץ דייוויס. בסופו של דבר סורוויל גילה מחדש את איי שלמה, עשה את דרכו אל החוף הצפוני של ניו זילנד ולאחר מכן אל פרו, שם טבע בחיפוש אחר עזרה לצוותו החולה.

בשנת 1770 מצא פליפה גונזלס דה אהדו  את אי הפסחא וקרא לו "איסלה דה סן קרלוס" (Isla de San Carlos) או "דה דוד" (de David). עקב טעויות כתיב שונות, תורגם שם זה לאנגלית כ"האי של דייוויס". (Davis's Island), מה שחיזק את ההשערה כי "ארץ דייוויס" קיימת.

אף על פי שמעולם לא נמצא, גם החוקר האנגלי ויליאם דמפייר, שהפליג באזור, סבר במשך זמן מה שראה את דייוויס לאנד. בכתביו כתב כי בהמשך סבר שיש אפשרות שזהו החוף של טרה אוסטרליס הלא ממופה עדיין. במשך כמאה שנים, היה האי "דייוויס לאנד" רשום במפות השונות. רק בשנות השבעים של המאה ה-17, כשהאוקיינוס השקט היה מוכר וממופה יותר, החלו קרטוגרפים להסיר את דייוויס לאנד מהמפות שלהם.

## לקריאה נוספת

* 
* 


## הערות שוליים

קטגוריה:איים באוקיינוס השקט
קטגוריה:איי תעתוע
תחת מצור 2

**תחת מצור 2: הטריטוריה האפלה** (באנגלית: **Under Siege 2: Dark Territory**) הוא סרט מתח ופעולה אמריקאי משנת 1995 בכיכובו של סטיבן סיגל. זהו סרט המשך לסרט "מצור ימי" (שבמקור נקרא "תחת מצור").

## עלילה
קייסי רייבאק (סטיבן סיגל) היה בעברו לוחם ומפקד מעוטר בקומנדו הימי האמריקני, "אריות הים", המתמחה בלוחמה בטרור. לאחר פרישתו מהצבא הוא הפך לטבח. לאחר שאחיו וגיסתו נהרגו בתאונה, רייבאק לוקח חופשה מהעבודה כדי לקחת חסות על אחייניתו המתבגרת שרה (קתרין הייגל). הם נפגשים בתחנת הרכבת בדנוור ועולים על רכבת שנוסעת ללוס אנג'לס דרך הרי הרוקי. על הרכבת הם מתיידדים עם דייל בשם בובי זאקס (מוריס צ'סטנאט).

על הרכבת נמצאים גם שני מדענים שמחזיקים בקודים סודיים לשליטה בלוויין "גרייזר 1" – לוויין החמוש בנשק לייזר קטלני. במהלך הנסיעה, משתלטת על הרכבת כנופיית טרוריסטים שמונהגת בידי מהנדס מחשבים בשם טראוויס דן (אריק בוגוסיאן). דן סייע בפיתוח הלוויין עבור צבא ארצות הברית, אולם סולק מהפרויקט. לצדו מפקד על הכנופיה מרקוס פאן (אוורט מקגיל) – שכיר חרב אכזרי. דן מכריח את המדענים לתת לו את הקודים לשליטה בלוויין, ולאחר מכן רוצח אותם. באמצעות הלווין, הוא מבצע מספר פעולות טרור, ומאיים להשמיד כור גרעיני שנמצא מתחת לפנטגון – מה שיגרום להשמדת כל וושינגטון די סי. רייבאק מבין שהוא התקווה היחידה לנוסעי הרכבת ולתושבי העיר, ומתחיל במאבק יחיד כנגד הטרוריסטים.

## קישורים חיצוניים

קטגוריה:סרטי 1995
קטגוריה:סרטי מתח אמריקאיים
קטגוריה:סרטי פעולה אמריקאיים
קטגוריה:סרטים שצולמו בקולורדו
ז'וליאן דופרה

**ז'וליאן דופרה** (בצרפתית: **Julien Dupré**; 18 במרץ 1851 – אפריל 1910) היה צייר צרפתי.

## ביוגרפיה
הוא נולד בפריז ב-18 במרץ 1851 לז'אן דופרה (תכשיטן) ולפולין בּוּאִייה. היה צפוי שהוא ייכנס לעסק המשפחתי, ולשם כך החל דופרה לעבוד בחנות שמוכרת תחרה. עם זאת, הוריו נאלצו לסגור את חנותם עקב מלחמת צרפת-פרוסיה בשנת 1870 והמצור על פריז. מאחר שעתותיו היו בידיו החל דופרה לקחת קורסי ערב בבית ספר לאמנויות הקישוט, ובאמצעות השיעורים הללו הוא זכה להתקבל לבית הספר לאמנויות יפות.

שם הוא למד אצל איזידור פיס והנרי להמן. באמצע שנות ה-70 נסע לפיקרדי והפך לתלמידו של צייר הז'אנר הכפרי Désiré François Laugée, שעם בתו מארי אלונור פרנסואז התחתן ב-1876; השנה שבה הציג את הציור הראשון שלו בסלון פריז.

דופרה קיבל מדליית זהב בתערוכה העולמית של 1889 בפריז. בשנת 1892 הוענק לו אות לגיון הכבוד.

הוא היה מורה של לוסי סקארבורו קונאנט.

לאורך הקריירה שלו התעניין בחיי האיכר והמשיך לצייר סצנות באזורים של נורמנדי ובריטני.

הוא הציג באופן קבוע עד מותו באפריל, 1910.

## גלריה

File:Julien dupre b1030 glaneuses wm wiki.jpg
 File:Julien dupre e1416 femme avec des poules wm.jpg
File:Julien dupre e1128 le repos dans les champs wm.jpg



## קישורים חיצוניים

* 

## הערות שוליים

קטגוריה:ציירים צרפתים
קטגוריה:צרפתים שנולדו ב-1851
קטגוריה:צרפתים שנפטרו ב-1910
אוניברסיטת ליון

**אוניברסיטת ליון** (בצרפתית: **Université de Lyon**), היא מיזוג קבוצת אוניברסיטאות, המורכב מאוניברסיטאות, מכוני מחקר ומפעלים (ComUE) שבסיסם בליון, צרפת. אוניברסיטת ליון אוגדה בשנת 2007, היא כוללת, 12 אוניברסיטאות ומכוני מחקר ובנוסף מקושרים אליה עוד 9 מוסדות אקדמאים ואוניברסיטאות. שלוש האוניברסיטאות העיקריות בקבוצה הן: אוניברסיטת קלוד ברנרד ליון 1 , המתמקדת בלימודי בריאות ומדעים ומונה כ-27,000 סטודנטים; אוניברסיטת לומייר ליון 2 , המתמקדת במדעי החברה והאמנויות, ומונה כ-30,000 סטודנטים; אוניברסיטת ז'אן מולן ליון 3 , המתמקדת במשפטים ובמדעי הרוח עם כ-20,000 סטודנטים. מיזוג האוניברסיטאות הזה מייצג היקף של 129,000 תלמידים, 11,500 מורים ומורים-חוקרים ו-510 מעבדות פרטיות וציבוריות.

## היסטוריה
בשנת 1995 החל שיתוף הפעולה בין 15 האוניברסיטאות ומכוני המחקר שנמצאו בליון. מתוך אינטרסים משותפים ויתרון "הגודל". בשנת 2007 מוזגו האוניברסיטאות מכוני המחקר תחת קורת גג אחת שנקראה אוניברסיטת ליאון. הגודל אפשר להם לבצע פרויקטים משותפים בתחומים ספציפיים: אסטרטגיה בינלאומית וקבלה של סטודנטים זרים, פיתוח פוטנציאל המחקר של הגוף המאוגד והשתתפות בפיתוח כלכלי מקומי. שילוב תלמידים החיים בליון, פיתוח טכנולוגיות הוראה חדשות ושיתוף ידע עם הציבור הרחב (תרבות מדעית, טכנית ותעשייתית). המיזוג גרם לקידום המרכז האוניברסיטאי ברמה המקומית, הלאומית והבינלאומית. ב-22 ביולי 2013 בהתאם לחוק להשכלה גבוהה ולמחקר הצרפתי, אוניברסיטת ליון הפכה לקהילת האוניברסיטאות והמפעלים (ComUE), שהיא קבוצה קונפדרלית בעלת מעמד של מוסד ציבורי בעל אופי מדעי, תרבותי ומקצועי. ה-ComUE אושר ב-16 ביולי 2014 על ידי מועצת המנהלים. ב-5 בפברואר 2015 נחתמו החוקים המאשרים את אוניברסיטת ליון כמוסד ציבורי. ב-29 באוקטובר 2020, משרד החינוך הצרפתי אישר את הפרויקט למיזוג המפעלים כחלק מיוזמת המיזוג של אוניברסיטת ליון אף על פי שבראשית הדרך פרויקט מיזוג המפעלים, עורר סירובים עוקבים מטעם האוניברסיטאות השותפות במיזוג.

## המוסדות האקדמאים המאוגדים באוניברסיטת ליון
* המרכז הלאומי למחקר מדעי (CNRS)

* Light University Lyon 2
* Jean Moulin University Lyon 3
* Jean Monnet University
* Lyon Normal School
* Central School of Lyon
* National School of State Public Works (ENTPE) INSA Lyon
* Lyon Institute of Political Studies
* VetAgro Sup (previously National Veterinary School of Lyon)
* National School of Engineers of Saint-Etienne, (ENISE)


## המוסדות האקדמאים המקושרים

* Emlyon Business School
* Catholic University of Lyon
* National School of Architecture of Lyon
* National School of Architecture of Saint-Etienne
* National School of Mines of Saint-Étienne
* Graduate school of business and management (ESDES)
* Polytechnic Institute of Lyon (CPE Lyon, ECAM Lyon, ISARA Lyon, ITECH Lyon)
* National School of Public Works of the State
* National School of Information and Library Sciences (ENSSIB)


## קישורים חיצוניים

* 
* אוניברסיטת ליון, באתר אוניברסיטת קליפורניה

## הערות שוליים

*
קטגוריה:ליון: מבנים
ליון
קטגוריה:צרפת: מדע וטכנולוגיה
טיילור הארווד-בליס

**טיילור ג'יי הארווד-בליס** (באנגלית: **Taylor Jay Harwood-Bellis**; נולד ב-30 בינואר 2002 בסטוקפורט שבאנגליה) הוא כדורגלן אנגלי המשחק בעמדת הבלם בקבוצת סאות'המפטון.

## קריירת מועדונים
הארווד-בליס גדל במחלקת הנוער של מנצ'סטר סיטי. ב-24 בספטמבר 2019 ערך את הופעת הבכורה שלו בקבוצה הבוגרת של המועדון, בניצחון 3-0 על פרסטון נורת' אנד במסגרת הסיבוב השלישי של גביע הפוטבול ליג לעונת .

ב-1 בפברואר 2021 הושאל הארווד-בליס עד לתום עונת  לבלקברן רוברס מהפוטבול ליג צ'מפיונשיפ. הוא ערך 19 הופעות ליגה במדי המועדון.

ב-27 ביוני 2021 הושאל הארווד-בליס לאנדרלכט מליגת העל הבלגית. ב-25 ביולי ערך את הופעת הבכורה שלו במועדון, בהפסד 3-1 לרויאל אוניון סן-ז'ילואז במסגרת המחזור הראשון בליגה לעונת . הוא ערך 16 הופעות ליגה במדי המועדון.

ב-11 בינואר 2022 הושאל הארווד-בליס לסטוק סיטי מהפוטבול ליג צ'מפיונשיפ עד לתום עונת . הוא ערך 22 הופעות ליגה במדי המועדון.

ב-1 ביולי 2022 הושאל הארווד-בליס למשך עונה אחת לברנלי מהפוטבול ליג צ'מפיונשיפ. הוא ערך 32 הופעות ליגה במדי המועדון, בהן הבקיע שער אחד, וסייע לברנלי להעפיל לפרמייר ליג.

## קריירה בין-לאומית
הארווד-בליס נכלל בסגל נבחרת אנגליה עד גיל 21 לטורניר אליפות אירופה עד גיל 21 בשנת 2023.

ב-17 בנובמבר 2024 ערך את הופעת הבכורה שלו בנבחרת אנגליה במשחק ליגת האומות נגד אירלנד, ואף הבקיע את גול הבכורה שלו.

## קישורים חיצוניים

## הערות שוליים

קטגוריה:כדורגלנים אנגלים
קטגוריה:בלמי כדורגל אנגלים
קטגוריה:כדורגלני מנצ'סטר סיטי
קטגוריה:כדורגלני בלקברן רוברס
קטגוריה:כדורגלני אנדרלכט
קטגוריה:כדורגלני סטוק סיטי
קטגוריה:כדורגלני ברנלי
קטגוריה:אנגלים שנולדו ב-2002
קטגוריה:כדורגלני סאות'המפטון
קטגוריה:כדורגלני נבחרת אנגליה
פיגוע הירי ליד קדומים

**פיגוע הירי ליד קדומים** הוא פיגוע ירי שבוצע ב-6 ביולי 2023, י"ז בתמוז ה'תשפ"ג, על ידי מחבל פלסטיני סמוך ליישוב קדומים בשומרון. במהלך הפיגוע המחבל ירה למוות בלוחם סיירת גבעתי, שהוקפץ למקום בעקבות התרעה של תצפיתנית. המחבל נהרג בידי כוחות צה"ל.

## הפיגוע
ב-6 ביולי 2023, סמוך לשעה 15:45, נסע המחבל אחמד ע'יט'אן, תושב הכפר קיביה בנפת רמאללה, ברכב בעל לוחית לבנה (פלסטינית), בציר הביטחון היישובי של קדומים. תצפיתנית שראתה זאת הקפיצה את כוח צה"ל של סיירת גבעתי שהיה באזור. כשהתבקש להציג תעודה, פתח המחבל בירי מאקדח לעבר הלוחם סמ"ר שילה אמיר מטווח אפס, ומותו נקבע במקום. בהמשך רץ לכיוון רכבו והמשיך את הירי לעבר ישראלים שעמדו בצומת ג'ית, ללא נפגעים. בשלב זה הוקפץ כוח של סיירת גבעתי שניהל עימו חילופי אש עד להריגתו. בתחילה היה חשש שהמחבל מנסה לחדור ליישוב, ובשל כך הופעלה התרעה ותושבי קדומים התבקשו להסתגר בבתיהם.

המחבל, פעיל החמאס אחמד ע'יט'אן, הוא בנו של מנהיג חמאס המקומי בכפר, הילאל ע'יט'אן, ובן דוד של מעתז אלח'ואג'א, פעיל החמאס שביצע את פיגוע הירי בתל אביב במרץ 2023. דודו סולימאן גיידאן, ביצע פיגוע התאבדות באזור בית אל בשנת 1993. על פי השב"כ היה ללא רקע ביטחוני קודם.

## תגובות לפיגוע
דובר הזרוע הצבאית של החמאס אבו עוביידה נטל אחריות על הפיגוע וברך עליו, באומרו כי הפיגוע הוא המשך לתגובות הפלסטיניות למבצע בית וגן.

בכפר קיביה, כפרו של המחבל, קראו המסגדים להתאבל על מותו של המחבל, ותושביו התעמתו עם כוחות הצבא שהגיעו לעצור את בני משפחתו. בכפר קדום הסמוך לקדומים החלו ערבים להתפרע והציתו צמיגים.

## ראו גם
* הפיגוע בקדומים
* מבצע בית וגן
* גל הטרור בישראל (2023)

## קישורים חיצוניים
* 
* 

## הערות שוליים

קדומים
קטגוריה:טרור פלסטיני
קטגוריה:קדומים
קדומים
קדומים
קדומים
חריף אש

**חריף אש** (באנגלית: **Flamin' Hot**) הוא סרט אמריקאי ביוגרפי-קומי משנת 2023, המספר את סיפורו של ריצ'רד מונטנייז – איש עסקים אמריקאי ממוצא מקסיקני, אשר המציא את החטיף הפופולרי "צ'יטוס חריף אש".

הסרט מתבסס על ספרו האוטוביוגרפי של מונטנייז " A Boy, a Burrito and a Cookie: From Janitor to Executive". עם זאת, טענתו של מונטנייז על פיה הוא זה שהמציא את החטיף הפופולרי, שנויה במחלוקת ונסתרת על ידי טענותיהם של אנשים שעבדו עמו.

## עלילה
ריצ'רד מונטנייז (ג'סי גרסיה) הוא צעיר מקסיקני-אמריקאי שגדל בבית עני בקליפורניה. הוא מתדרדר לחיי פשע, אולם מחליט לצאת מהם בהשפעת אשתו ג'ודי (אני גונזלס). מונטנייז מנסה למצוא עבודה כדי לפרנס את שני ילדיו, אולם בשל עברו הפלילי וחוסר ההשכלה שלו, הוא מתקשה בכך. בסופו של דבר הוא מקבל הזדמנות כאשר הוא מתקבל לעבודה בחברת החטיפים פריטו ליי. אולם הוא אינו אומר די בכך, ושואף להמציא את החטיף שיעניק לו פריצת דרך.

## פרסים ומועמדויות

## קישורים חיצוניים

## הערות שוליים

קטגוריה:סרטים אמריקאיים משנת 2023
קטגוריה:סרטי קומדיה אמריקאיים
קטגוריה:סרטים ביוגרפיים אמריקאיים
קטגוריה:סרטים באנגלית
קטגוריה:הולו: תוכן מקור
יונה עמיר

**יונה עמיר** (והב לוי) (1910–2001) הייתה גננת, מחנכת, ומפקחת חינוכית בעיריית ירושלים.

כסופרת נהגה לכתוב ולפרסם סיפורים קצרים ורשימות בשנות ה-30 של המאה ה-20 בעיקר ב"דבר הפועלת".

עמיר הייתה מן הדמויות המרכזיות בחיי קהילת יוצאי תימן בישראל, ומהראשונות שחדרה ופעלה במרחב הציבורי הארץ ישראלי. היא פעלה רבות לקידום העדה התימנית, בכל הקשור לחינוך, קידום נשים וקליטת עליה, וכן לשימור המורשת התימנית. ב-1989 הוציאה ספר לנוער בשם "כדיה" על החיים בתימן והעלייה לארץ ישראל.

## ביוגרפיה
יונה והב נולדה בתימן ב-1910. היא עלתה בשנת 1914, בגיל 4, לארץ ישראל. את השכלתה רכשה בבית ספר ערב שהסתדרות העובדים הקימה לילדות עובדות (רובן תימניות), כבר בסוף שנות ה-20. אחרי יום עבודה כעוזרות בית, היו הילדות הולכות לאולפן ללמוד עברית והשכלה כללית.

החל מאמצע שנות ה-30 פרסמה, בשם יונה והב, סיפורים קצרים ורשימות בעיתון דבר הפועלת, בין סיפוריה הקצרים שפורסמו ב"דבר הפועלת": "השתים", "לחיים חדשים" ו"בין עדה לעדה".

ב-1942 התחתנה עם חיים עמיר, ומאז נודעה בשם יונה עמיר.

עמיר עבדה כגננת ברשת גני הילדים של פועלי אגודת ישראל, כמורה של גננות בסמינר לגננות, וכמפקחת על גני ילדים. כמפקחת חינוכית בעיריית ירושלים, וכעולה ותיקה, נסעה ב-1949 לעדן בתימן שם ביקרה במחנה גאולה בו שהו יהודים שחיכו לעלות לישראל.

החל משנות ה-50, בתקופת עליית על כנפי נשרים של יהודי תימן לישראל, החלה להיות פעילה בחיי קהילת תימן בישראל. ב-1950 התארחה באופן קבוע ברדיו קול ישראל, בשידורים מיוחדים לעולי תימן, בעריכת סעדיה דמארי, מנהל המדור לעולי תימן בקול ישראל.

ב-1957 זכתה יונה עמיר בפרס על שם מוריס כץ.

עמיר תפסה מקום חשוב במערכת החינוך הכללית בארץ ובייחוד בתחום הגננות, היא המשיכה להיות פעילה בתחום החינוך ובשנות ה-60 עסקה בבעיות הקשורות לחינוך של עולי תימן. בשנות ה-70 הייתה יועצת למרכז כרמל – מרכז הכשרה לעבודה קהילתית לנשים.

במשך למעלה מעשור פעלה עמיר בניסיון להקים מרכז למורשת יהודי תימן בירושלים, אך לא עלה בידה לממש את הרעיון. במסגרת מאמציה להקים את המרכז, יצאה ב-1976 יחד עם הרבנית ברכה קאפח לסיור בארצות הברית, על מנת לגייס כספים למרכז. הן הוזמנו למוזיאון היודאיקה בשיקגו שם הציגו תלבושת כלולות תימנית ולאחר מכן השמיעו הרצאות ברחבי ארצות הברית על התרבות, החיים והבית המסורתי של יהודי תימן.

ב-1989 יצא ספרה היחיד כדיה עליו חתמה יונה עמיר-והב לוי. בספר היא מתארת את חיי היהודים בצנעא, בירת תימן, תחת שלטון האימאם של תימן בשנות ה-40 של המאה ה-20. בסוף הסיפור מתרחשת העלייה של יהודי תימן לארץ ישראל, במבצע על כנפי נשרים.

גרה בירושלים שנים ארוכות שם אירחה סטודנטים, מורים ואישי ציבור מהעדה התימנית. נפטרה בשנת 2001 בגיל 91.

## ספריה
1989 – **כדיה**, סיפורים היסטוריים לילדים ולנוער, ירושלים: הוצאת מרכז זלמן שזר לתולדות ישראל. מאייר: דוד הראל.

## קישורים חיצוניים
* יונה עמיר בבית תמונה
* יונה עמיר, דברים לזכר יהודית פודולית, ⁨⁨דבר⁩, 21 דצמבר 1959⁩

## הערות שוליים

קטגוריה:ישראליות ילידות תימן
קטגוריה:ישראלים ילידי תימן
קטגוריה:סופרות ישראליות
קטגוריה:ירושלים: אישים
קטגוריה:גננות ארץ-ישראליות
קטגוריה:יהדות תימן בארץ ישראל
קטגוריה:נשות העלייה השנייה
קטגוריה:אנשי העלייה השנייה
קטגוריה:ישראליות שנולדו ב-1910
קטגוריה:ישראלים שנולדו ב-1910
קטגוריה:ישראליות שנפטרו ב-2001
קטגוריה:ישראלים שנפטרו ב-2001
תאונת האוטובוס בהודו (2023)

**תאונת האוטובוס בהודו** הייתה תאונה שהתרחשה ב-1 ביולי 2023 כאשר אוטובוס פרטי שנסע בכביש המהיר מומבאי-נגפור  במחוז בולדהנה  במהרשטרה שבהודו עלה באש. לפחות 26 בני אדם מתו ו-7 נוספים נפצעו בתאונה.

## התאונה
האוטובוס נסע מנאגפור לחתונה בפונה, פגע בעמוד בכביש המהיר, התהפך ועלה באש. התאונה אירעה בסביבות השעה 2 לפנות בוקר שעון מקומי. באוטובוס היו 33 נוסעים. 26 מהם מתו והנותרים נפצעו. צוותי חילוץ וכיבוי מקומיים הגיעו למקום התאונה וכיבו את השריפה.

## תגובות
ראש השרים של מהאראשטרה אקנאט שינדה וראש הממשלה נרנדרה מודי הביעו את צערם על התאונה. ממשלת מהרשטרה הודיעה על פיצוי לכל אחת ממשפחות המתים. הממשלה גם הודיעה שהם ישאו במלוא עלות הטיפול בפצועים. עקב השריפה לא ניתן היה לזהות את הגופות והרשויות החליטו לערוך בדיקות DNA כדי לקבוע את זהות הקורבנות.

## הערות שוליים

קטגוריה:הודו: תחבורה
קטגוריה:תאונות דרכים
קטגוריה:מהאראשטרה
עודד קרבצ'יק

**עודד קרבצ'יק** (נולד ב-19 ביולי 1966) הוא קואוצ'ר לספורטאים וכדורסלן בעברו.

## ביוגרפיה
נולד ברמת אפעל לרינה ונפתלי קרבצ'יק, בעל עסק לציוד כיבוי אש, חילוץ והצלה.

### כדורסל
קרבצ'יק צמח כשחקן כדורסל במועדון מכבי תל אביב (כדורסל) החל מקבוצת הילדים בשנת 1978, ועד להצטרפותו לקבוצת הבוגרים בשנת 1984. בעונת 6–1985 עבר לקבוצת מועדון הפועל רמת גן-גבעתיים, הצטרף לקבוצת מועדון מ.ס. גבעת שמואל ב־1987, ולאחר מכן המשיך בהפועל כפר סבא (שנים 1992–1996). ב־1996 פרש מכדורסל מקצועי בעקבות פציעה.

### [[אימון אישי|מאמן אישי]] ו[[מרצה]]
לאחר פרישה ממשחק כדורסל מקצועי, החל לעבוד בעסק המשפחתי לציוד כיבוי אש והצלה, ובמקביל השלים לימודי חינוך גופני, פסיכולוגיה ומנהל עסקים. לאחר לימודיו, החל לעבוד כמרצה לשיווק במכללת הקידמה הצפונית ולהתעניין בתחום הליווי העסקי. עודד גם פנה ללימוד הנחיית קבוצות ובהמשך החל לעבוד עם ארגונים כיועץ עסקי וכמרצה. עם התפתחותו החל עודד קרבצ'יק לנהל את בית הספר לקואצ'ינג של מרכז ההשתלמויות של אוניברסיטת בר-אילן, ולאחר מכן הקים וניהל את בית הספר לקואצ'ינג ביחידה ללימודי חוץ של הקריה האקדמית אונו.

לאורך השנים, ליווה ארגונים כמנטור ומרצה בתחום החוסן המנטלי, ניהול, שיווק ומכירות, ביניהם בנק לאומי, שירותי בריאות כללית, בזק וצה"ל.

בשנת 2008 הצטרף לצוות המקצועי של נבחרת ישראל בכדורסל כמאמן מנטלי של הנבחרת. לאורך השנים ליווה ספורטאים כמאמן מנטלי, בהם שחקני הכדורסל עומרי כספי, יובל זוסמן, נמרוד טשמן, דורי סהר, שחקן הכדורגל בן שהר והמתעמל, בעל מדליה אולמפית, ארטיום דולגופיאט, וכן את נבחרת התעמלות המכשירים האולימפית.

בשנת 2009 נחשף לתורת הנפש היהודית בעקבות מפגש עם סטודנט בבר-אילן, החל לחקור את התחום ובהמשך חייו החליט לפנות לחיים של שמירת תורה ומצוות, ופנה לחזרה בתשובה. תהליך שהיווה חלק ביצירת שיטת FTC לחוסן מנטלי על בסיס תורת הנפש היהודית.

בשנת 2012 הוביל את תוכנית הריאליטי "להציל את הנישואים" בערוץ עשר כיועץ בתחום מערכות היחסים.

### ספרים
* **טביעת אצבע**, 2022
* **המסע בעקבות ה"את זה"**,2011

### חיים אישיים
אב לשני בנים מנישואים ראשונים, ובת מנישואים שניים לגלית. 

## קישורים חיצוניים
* 
* 
* מאגר שיעורים של עודד קרבצ'יק – אתר ערוץ הידברות

## הערות שוליים

קטגוריה:כדורסלנים ישראלים
קטגוריה:כדורסלני הפועל תל אביב
קטגוריה:כדורסלני הפועל רמת גן
קטגוריה:חוזרים בתשובה
קטגוריה:ישראלים שנולדו ב-1966
האסון בהלוויית הרב ואזנר

**האסון בהלוויית הרב ואזנר** (מכונה גם **אסון מדרגות המוות**) היה אסון תדחוקת קהל שהתרחש ב-4 באפריל 2015, אור לט"ז בניסן ה'תשע"ה בישראל, במהלך הלוויית הרב שמואל הלוי ואזנר בעיר בני ברק, בו נהרגו שני אנשים ונפצעו למעלה מ-90.

## רקע
הרב שמואל הלוי ואזנר, ראש ישיבת חכמי לובלין בבני ברק ומחשובי פוסקי ההלכה החרדים במאה ה-21, הלך לעולמו בליל הסדר (שהיה גם ליל שבת), ט"ו בניסן ה'תשע"ה, 4 באפריל 2015, בגיל 102, לאחר שהיה מאושפז בבית החולים במשך כחודש. הרב חיים קניבסקי הורה לקיים את הלווייתו מיד במוצאי החג והשבת, ולא להמתין ליום ראשון, מה שגרם לתכנון מהיר ולקוי של ההלוויה, שדורשת ארגון מוקדם בשל סדר גודלה. מסע ההלוויה נע מישיבת חכמי לובלין לבית הקברות שומרי שבת בבני ברק.

הלוויותיהם של מנהיגי הציבור החרדי מתקיימות במתכונת רחבה ובהשתתפות מאות אלפי בני אדם. עקב הריכוז של מאות אלפי אנשים במספר רחובות מצומצם - בהלוויות אלו קיים חשש לאסון רב נפגעים כתוצאה מתדחוקת קהל. בהלוויית הרב וואזנר נהרגו שניים ונפצעו למעלה מ-90 עקב כך, ומאז משטרת ישראל הגבירה את מעורבותה בארגון ואבטחת ההלוויות האלו.

## האסון
ההספדים על הרב וואזנר נאמרו בהיכל בית המדרש של ישיבת "חכמי לובלין". נהוג שמיטת הנפטר מונחת בסמוך לדוכן ההספדים, ובסיום משא ההספדים מוציאים המלווים את המיטה למסע ההלוויה.

עם סיום משא ההספדים, סמוך לשעה 01:30 לפנות בוקר, הוצאה המיטה מבית המדרש של הישיבה, בו שהו אלפי בני אדם בשעת ההספדים. בחדר המדרגות הקטן והצר הצטופפו מאות אנשים שיצאו מבית המדרש במטרה להשתתף במסע ההלוויה, בעת שהמיטה עברה בו. כתוצאה מהדוחק והצפיפות נמחצו ונפצעו עשרות אנשים בדרגות פציעה שונות, כמה מהם במצב קשה, וצעיר אחד נהרג - מרדכי גרבר בן ה-27, תושב אלעד וחסיד שבט הלוי. כמה ימים לאחר מכן נפטר מפצעיו צעיר נוסף, יצחק סאמעט בן ה-18, תושב ירושלים וחסיד תולדות אהרן, שעמד להינשא מספר חודשים לאחר מכן.

מעט לאחר מכן, ברחוב הרב דסלר, הרחוב בו שוכנת הישיבה, נושאי המיטה נאלצו להידחק בין אלפי האנשים שגדשו את הרחוב בניסיונם להגיע אל האמבולנס שעמד במרחק של כחמישים מטרים מהכניסה לישיבה, ללא הצלחה. לאחר ניסיונות לדחוף בכוח את ההמון במטרה להגיע אל האמבולנס ולהכניס לתוכו את המיטה - החלה מפולת אנושית שהובילה לפציעתם של כמה עשרות אנשים.

## לאחר האסון
מאז האסון, כונו המדרגות בהן אירעה המפולת בשם "מדרגות המוות". לעילוי נשמת שני הנספים באסון הוקם מיזם אמירת משניות והוכנסו ספרי תורה.

הלווייתו של הרב חיים גריינימן התקיימה כשבוע לאחר האסון בהלוויית הרב וואזנר, והשתתפו בה רבבות אנשים. כהפקת לקחים מהאסון, תוגברה האבטחה לאורך מסע הלוויה וצומצמה כניסת אנשים למתחם הקבורה.

לאחר האסון הופנתה ביקורת רבה על תפקוד המשטרה ובפרט על תפקודו של מפקד מרחב דן שמעון לביא, על כך שלא התארגנה באופן ראוי לאבטחת ההלוויה ההמונית. ביקורת דומה הופנתה לעיריית בני ברק. המשטרה דחתה את הביקורת בטענה כי התארגנה כראוי להלוויה, וכי השוטרים שאבטחו את ההלוויה לא היו אמורים להיכנס לתוך בניין הישיבה שם אירע האסון, בשל העובדה שמדובר באירוע פנים חרדי.

כתוצאה מהארגון הלקוי של ההלוויה ותוצאותיה הקטלניות, החלה משטרת ישראל להגביר את האבטחה המשטרתית של ההלוויות ההמוניות של מנהיגי הציבור החרדי בישראל, וכן להפעיל כוח סדרנות שהוכשר על ידי המשטרה במסגרת יחידת התנדבות שתורכב מאנשי הקהילה החרדית.

## קישורים חיצוניים
*
*
*
*

## הערות שוליים

קטגוריה:2015 בישראל
קטגוריה:אסונות ב-2015
קטגוריה:אסונות מחיצה
קטגוריה:אסונות מעשה ידי אדם בישראל
קטגוריה:בני ברק
קטגוריה:הלוויות בישראל
גוש שקד

**גוש שקד** (נקרא גם: **גוש ריחן**) הוא גוש התנחלויות בקצה הצפון–מערבי של השומרון, על גבול הקו הירוק מצידו המזרחי. הגוש שוכן על רכס אמיר והוא הוקם בשנת 1977. בשנת 2021 התגוררו בו קרוב ל-3,000 תושבים.

הגוש מכיל ארבע התנחלויות: שקד, חיננית, ריחן וטל מנשה, כולן חלק מהמועצה האזורית שומרון. מלבד היישובים, בגוש אזור תעשייה אחד: אזור התעשייה שח"ק.

גבולותיו הם: גדר ההפרדה במזרח, הקו הירוק במערב ויער ריחן בדרום. הגוש נמצא כולו בתחומי גדר ההפרדה. הכוונה בגוש לעיתים כוללת את כל השטח בין גדר ההפרדה באזור הגוש לקו הירוק, כולל החלקים שמדרום ליער ריחן.
[ממוזער|[טל מנשה, מיישובי הגוש.]]בתחומי הגוש נמצאים גושים קטנים של מבנים ערביים, כאשר אום א-ריחאן הוא הכפר היחיד בהם. הגדרת הגוש המורחבת כוללת בתוכו גם את ברטעה. הגוש מוקף מארבעת כיווניו ביישובים ערביים. בגוש ישנם שני יערות, יער שקד ויער ריחן, שביחד מהווים את רוב שטחו של הגוש. מיקומו של הגוש וגובהו מקנה לו ראות טובה, עד החרמון.

## תחבורה
לגוש שתי יציאות מערבה, לכביש 65: הדרך הדרומית היא כביש 6513, שעובר ליד קציר ועוקף מדרום את אחד היישובים הערביים הסוגרים על הגוש ממערב, ערערה, והדרך הצפונית היא כביש 6535 המתחבר למי עמי ועוקף את היישובים הערביים אום אל-פחם וערערה.

העיר חריש מהווה את היישוב היהודי הגדול הקרוב ביותר לגוש, ולכן גם משמשת כעיר האם שלו.

שלוש ההתנחלויות בעמק דותן - חרמש, מבוא דותן ומעוז צבי, המוקפות ביישובים ערביים כמעט מכל עבריהן, יכולות להתחבר לשאר חלקי המדינה רק דרך גוש שקד בכביש 596, מאחר שמשאר הכיוונים ישנם יישובים ערביים.

## בסכסוך הישראלי-פלסטיני
הגוש, יחד עם היישובים קציר ומי עמי, מייצר חוצץ טריטוריאלי בין הערים והיישובים הערביים של צפון המשולש לבין הערים והיישובים הערביים בצפון השומרון. בכך, הוא מונע קשר ישיר בין יישובים ערביים משני צידי הקו הירוק, ומונע בפועל צירוף של יישובי המשולש למדינה פלסטינית, אם תקום. שיטת הפרדה זו, הפועלת לכל אורך המשולש, נוצרה לראשונה בבניית יישובי הכוכבים, ופועלת בין היתר גם בגוש חורשים. בעקבות עובדה זו, ובתוספת גובהו הרב של הגוש, הוא מהווה אזור שישראל רואה בו כבעל חשיבות אסטרטגית גבוהה.

בהצעות לסיום הסכסוך הישראלי-פלסטיני, גוש שקד נכלל מאז ומתמיד (למעט בהצעות הפלסטיניות בוועידת אנאפוליס ובוועידת טאבה) בתחומי יהודה ושומרון שיישארו בשטחי ישראל, למרות גודלו הקטן יחסית.

## קישורים חיצוניים

## הערות שוליים

*
קטגוריה:השומרון
קטגוריה:התנחלויות ביהודה ושומרון
קטגוריה:מועצה אזורית שומרון
קטגוריה:צפון השומרון
קטגוריה:רכס אמיר: יישובים
שקד, גוש
משה יהודה בלוי

הרב **חיים** **משה יהודה הכהן בלוי** (ד' בחשוון ה'תרע"ג, 15 באוקטובר 1912 – ג' באייר ה'תשס"ג, 5 במאי 2003) היה רב, ומהדיר ספרות תורנית, פרסם כ-40 כרכים של ספרי הראשונים שלא נדפסו לפניו.

## ראשית חייו
בלוי נולד בהמבורג, גרמניה לד"ר ירמיהו (ארמין) הכהן ולאה בלוי. בגיל 19 נסע ללמוד בישיבת מיר, בבלארוס, ולמד אצל רבי ירוחם ליבוביץ. עם פרוץ מלחמת העולם השנייה, הוא נמלט יחד עם הישיבה לליטא, בהמשך קיבל אשרה מצ'יאונה סוגיהארה שאיפשרה לו ולאשתו להימלט ליפן, ולבסוף לשנחאי שבסין, שם הכיר בחורי ישיבה מתומכי תמימים ונהיה מקורב לחב"ד, בתום המלחמה הוא היגר לארצות הברית ובטבת תש"ז הגיע לניו יורק.

הרב בלוי שימש כרב בית הכנסת "אהבת אחים" במזרח ניו יורק, ברוקלין במשך 20 שנה, ולאחר מכן של קהילת אברהם וצבי הירש בבורו פארק, ברוקלין במשך 30 שנה.

הרב בלוי פעל למען קיום מצוות תפילין ומזוזות. הוא היה כותב ומרצה על כשרות תפילין ומזוזות ועל כך שמזוזות קטנות לרוב אינן כשרות. הוא סידר לסופרים נודדים לנסוע לערים קטנות בארצות הברית ובקנדה לבדוק תפילין ומזוזות ללא תשלום וסיפק תפילין ומזוזות במחיר מסובסד. פרסם מספר קונטרסים בנושא זה.

## ההדרת כתבי הראשונים
בארצות הברית החל להתכתב עם ספריות, מוסדות, אוניברסיטאות ומוזיאונים שונים כדי לבחון את מאגריהם בחיפוש אחר כתבי יד עתיקים שלא פורסמו מתקופת הראשונים. הוא הזמין עותקים או מיקרופילמים של כתבי היד, שאותם ניתח וניסה לקבוע מי חיבר אותם, שכן רבים מהם היו אנונימיים.

בכדי להצליח, נדרש חיפוש כמעט כירורגי של כל פרשנות אפשרית רלוונטית, בתקווה למצוא ציטוט מיוחס שנלקח מהיצירה האנונימית. לפעמים זה היה כרוך בתפיסה של סגנון מסוים, בחירת מילים קבועה, או ביטוי שחוזר על עצמו, שנמצאו בפירוש קיים שכבר ייחס את המילים הללו לרב ספציפי.

הוא הצליח לזהות עשרות כתבי ראשונים. לאחר הזיהוי הוא פרסם את הספר עם הערות משלו. הראשון ואחד הספרים המפורסמים שפרסם היה חידושי הריטב"א לבבא בתרא. רבים מספריו כונו על ידו "שיטת הקדמונים".

עבד בשיתוף פעולה עם הרב אפרים פישל הרשקוביץ והרב יוסף דוד עפשטיין.

## חיים אישיים
עוד בזמן שהותו במיר נשא את חיה הניה שוחט מהעיר טלז ממנה נולדו לו ארבעה בנים. לאחר פטירתה בי"ג כסלו תשמ"ג נישא לאיטה אנסבכר.

## קישורים חיצוניים
* 
* שיטת הקדמונים באתר היברובוקס
* אהרן מנחם מענדל קסטל, **[https://forum.otzar.org/viewtopic.php?f=7&t=66181&p=879283#p879283 שיטת הקדמונים]** - רשימה ביבליוגרפית מספרי הרב חיים משה יהודה הכהן בלוי, ברקולין תשפ"ה
* 

* Dovid Zaklikowski, **[https://teshura.com/teshurapdf/Manuscripts%20and%20Miracles%20-%20Rabbi%20CMY%20Blau%20Autobiography.pdf Manuscripts & Miracles]** - As told by Rabbi Chaim Moshe Yehuda Blau, Brooklyn, 2025


## הערות שוליים

קטגוריה:מהגרים מגרמניה לארצות הברית
קטגוריה:בוגרי ישיבת מיר (בלארוס)
קטגוריה:רבני חב"ד
קטגוריה:ניו יורק: רבנים
קטגוריה:מהדירי ספרות תורנית
קטגוריה:אמריקאים שנולדו ב-1912
קטגוריה:אמריקאים שנפטרו ב-2003
ח'אלד אל-בטש

**ח'אלד עאשור עלי אל-בַּטְשׁ** ובקיצור: **ח'אלד אל-בַּטְשׁ** (בערבית: **خالد البطش**; נולד ב-1961) הוא פוליטיקאי פלסטיני שנחשב לאחד מסמלי ארגון הג'יהאד האסלאמי הפלסטיני וממנהיגיו.

בעבר נכלא בבתי כלא במצרים, בישראל וברשות הפלסטינית. במרץ 2024 פורסם בעזה כי אל בטש נתפס על ידי צה"ל במבצע ניתוח מקומי, אולם הטענה לא אומתה.

## ביוגרפיה
אל-בטש נולד בשנת 1961 בג'באליה. הוא גדל במשפחה חקלאית עזתית ותיקה. הוא למד בבתי הספר בג'באליה, וב-1980 עבר למצרים. בשנת 1986, בהיותו במצרים, קיבל תואר ראשון בכלכלה מהאוניברסיטה הערבית של ביירות. לאחר יותר משני עשורים רכש תואר דוקטור מ"האוניברסיטה האמריקאית העולמית", מוסד לא מוכר שהוגדר כבית חרושת לתארים.

## תפקיד
אל-בטש החל את דרכו הפוליטית במהלך לימודיו האוניברסיטאיים במצרים, שם הצטרף לתנועת הג'יהאד האסלאמי, ושלטונות מצרים עצרו אותו בשנת 1986 על רקע פעילותו בתנועה. אל-בטש עבר לתחומי הרשות הפלסטינית, ולאחר מספר חודשים בסוף 1987 השתתף באינתיפאדה הראשונה, ונכלא בישראל מספר פעמים על חברות בארגון בטרור. המשטרה הפלסטינית ושירותי המודיעין הפלסטיניים עצרו אותו חמש פעמים לאחר הקמת הרשות הפלסטינית ב-1994.

אל-בטש הקים וניהל את "מרכז איליאא לעיתונאות", השתתף בהקמת מספר מוסדות אזרחיים וייצג את תנועת הג'יהאד האסלאמי ב"וועדת המעקב לכוחות הלאומיים והאסלאמיים" במשך שמונה שנים.

היה חבר בוועדת ההתנגדות להתנחלויות, ועמד בראש ועדת המזכירות של הכוחות הלאומיים והאסלאמיים  בעזה.

ברצועת עזה הוא היה אחראי מטעם הארגון על "צעדות השיבה" ב-2018. הוא ייצג את ההג'יהאד האסלאמי הפלסטיני ופלוגות אל-קודס בכל שיחות שביתת הנשק עם ישראל בתיווך מצרים.

ישראל הכניסה את שמו לרשימת אנשי הטרור הפלסטיני המיועדים לחיסול, ובכל המבצעים ברצועת עזה, שמו של אל-בטש מופיע כאחד היעדים להתנקשות.

במרץ 2024 פורסם בעזה כי אל בטש נעצר על ידי צה"ל במבצע ניתוח מקומי במתחם בית החולים שיפא, אולם הטענה לא אומתה על ידי גורמים בישראל או בפלוגות אל-קודס.

## הערות שוליים

קטגוריה:פעילים חברתיים פלסטינים
קטגוריה:פוליטיקאים אסייתים
קטגוריה:פעילי הג'יהאד האסלאמי הפלסטיני
קטגוריה:עזה: אישים
קטגוריה:פלסטינים שנולדו ב-1961
Bed of Roses

"**Bed of Roses**" (בעברית: "**מיטה של שושנים**") הוא שיר של להקת בון ג'ובי' שהופיע לראשונה באלבום האולפן החמישי שלהם *Keep the Faith* בשנת 1992 ולאחר מכן יצא כסינגל ב-11 בינואר 1993. ג'ון בון ג'ובי כתב את המילים בחדר בבית מלון כשהוא סובל מחמרמורת, כשמילות השיר שיקפו את הרגשותיו באותו זמן. השיר מכיל ריפי גיטרה נמשכים ונגינת פסנתר רכה, יחד עם שירה מרגשת וגבוהה של ג'ון בון ג'ובי.
סגנון השיר כבלדת רוק (בלדה חזקה), הפך אותו ללהיט עולמי, והוא הדגים את הסאונד החדש והבוגר יותר של הלהקה לאחר הצלחתה כלהקת גלאם מטאל בשנות ה-80. השיר הגיע למקום העשירי במצעד הבילבורד הוט 100 האמריקאי, למקום השני במצעד של RPM (מגזין) הקנדי, למקום השלושה עשר במצעד הסינגלים הבריטי, ולמקום העשירי במצעד המצעדי ה-GfK אנטרטיינמנט הגרמני.

## הקליפ
הקליפ של השיר מתחיל בצילום של ריצ'י סמבורה מנגן על גיטרה גבוה על פסגת הר, ואז חותך לסצנות של ג'ון לבדו בחדרו במלון, הלהקה מקליטה את השיר באולפן, ולבסוף מופיעה עם השיר בהופעה חיה על הבמה. בתחילה, במאי הקליפ רצה שג'ון בון ג'ובי יהיה על פסגות ההרים, אך ג'ון אמר: "הייתי בפסגת ההר בשיר "Blaze of Glory", שלח אותם" (ריצ'י סמבורה ודייוויד בריאן שנראה מנגן על הפסנתר בראש ההר). החלקים החיים של השיר צולמו ב"סטבלר ארנה" (Stabler Arena) בבית לחם בפנסילבניה, ב-31 בדצמבר 1992, כחלק מקונצרט מיוחד לכבוד הסילבסטר. על מנת להשיג את הקהל התוסס והגדול ביותר לקליפ, הלהקה עשתה סידורים כך שלא יהיו מקומות ישיבה ושיהיה מחיר אחיד עם כרטיסי כניסה כלליים.

## מורשת
השיר נהיה מרכיב מרכזי ברשימת השירים של ג'ון בון ג'ובי בהופעותיו במשך שנים רבות, והופיע באלבום הלהיטים הגדולים של הלהקה "Cross Road", ובסגנון מוזיקה אקוסטית באלבומם "This Left Feels Right". גרסה חיה לשיר ניתן לראות בDVD של האלבום "Crush". כמו כן הוקלטה גרסה עם מילים בספרדית, בשם "Cama De Rosas". השיר הוצג לפרק זמן קצר בפרק של מיס מארוול בכיסוי של להקה בשם "Brown Jovi".

## מיקומי שיא

## קישורים חיצוניים

## הערות שוליים

קטגוריה:שירי 1992
קטגוריה:סינגלים מ-1993
קטגוריה:שירים באנגלית
קטגוריה:וידאו קליפים שצולמו בארצות הברית
קטגוריה:בלדות משנות ה-1990
קטגוריה:סינגלים בהוצאת מרקורי רקורדס